Document ID: 32010R0127

UREDBA KOMISIJE (EU) št. 127/2010
z dne 5. februarja 2010
o spremembi Uredbe Komisije (ES) št. 2042/2003 o stalni plovnosti zrakoplovov in letalskih proizvodov, delov in naprav ter o potrjevanju organizacij in osebja, ki se ukvarjajo s temi nalogami
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije in zlasti člena 100(2) Pogodbe,
ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1), kakor je bila spremenjena z Uredbo (ES) št. 1108/2009 Evropskega parlamenta in Sveta z dne 21. oktobra 2009 (2), in zlasti člena 5(5) Uredbe,
ob upoštevanju naslednjega:
(1)
Zaradi ohranjanja visoke enotne ravni varnosti civilnega letalstva v Evropi je treba spremeniti zahteve in postopke za stalno plovnost zrakoplovov in letalskih proizvodov, delov in naprav, ter o potrjevanju organizacij in osebja, ki se ukvarjajo s temi nalogami, zlasti uvesti opredelitev pojma glavnega kraja poslovanja, razjasniti pomen pojma „uradno priznan standard“, uvesti pravico, da organizacije za vodenje stalne plovnosti izdajajo dovoljenja za letenje, izboljšati vsebino dovoljenja za sprostitev v uporabo „EASA obrazec 1“ in zagotoviti, da je osebje, ki se ukvarja z dejavnostmi stalne plovnosti, ustrezno usposobljeno na področju tveganj, povezanih s sistemi medsebojnih povezav električne napeljave velikih letal, ki so povzročili več nesreč in incidentov.
(2)
Uredbo (ES) št. 2042/2003 (3) je zato treba ustrezno spremeniti.
(3)
Ukrepi, predvideni s to uredbo, temeljijo na mnenjih (4) Evropske agencije za varnost v letalstvu (v nadaljevanju ‚Agencija’) v skladu s členoma 17(2)(b) in 19(1) Uredbe (ES) št. 216/2008.
(4)
Ukrepi, predvideni s to uredbo, so v skladu z mnenjem Odbora, ustanovljenega na podlagi člena 65 Uredbe (ES) št. 216/2008 -
SPREJELA NASLEDNJO UREDBO:
Člen 1
Uredba (ES) št. 2042/2003 se spremeni:
1.
Členu 2 se doda naslednja točka (m):
„(m)
‚glavni kraj poslovanja‘ pomeni glavno upravo ali registrirani sedež podjetja, v kateri se izvajajo glavne finančne naloge in operativni nadzor dejavnosti iz te uredbe.“
2.
Členu 7 se doda naslednji odstavek 7:
„7. Z odstopanjem od odstavka 1:
(a)
določbe točke M.A.706(k) Priloge I (del M) se uporabljajo od 28. septembra 2010;
(b)
določbe točke 7.7 Dodatka I k Prilogi III (del 66) se uporabljajo od 28. septembra 2010;
(c)
vzdrževalne organizacije, potrjene v skladu s poddelom F oddelka A Priloge I (del M) ali oddelkom A Priloge II (del 145), lahko še do 28. septembra 2010 izdajajo dovoljenja za sprostitev v uporabo na prvotni izdaji EASA obrazca 1, kot je določeno v Dodatku II k Prilogi I (del M) ter v Dodatku I k Prilogi II (del 145);
(d)
pristojni organi lahko še do 28. septembra 2010 izdajajo potrdila prejšnje izdaje, kakor je določeno v dodatkih III, V in VI k Prilogi I (del M), Dodatku III k Prilogi II (del 145), Dodatku V k Prilogi III (del 66) ali Dodatku II k Prilogi IV (del 147) k Uredbi (ES) št. 2042/2003, ki velja pred začetkom veljavnosti te uredbe;
(e)
potrdila, izdana v skladu s Prilogo I (del M), Prilogo II (del 145), Prilogo III (del 66) ali Prilogo IV (del 147) pred začetkom veljavnosti te uredbe, ostanejo veljavna, dokler se ne spremenijo ali prekličejo.“
3.
Priloge I, II, III in IV se spremenijo v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. februarja 2010

Labels: 7
8
9